《谒和靖先生虎丘祠堂》
宋代·李道传

涵养当用敬，进学在致知。
如车去只轮，跬步不可之。
夫子受师去，惟敬实所持。
升堂逮易箦，参倚日在斯。
遗言落人间，取论极研几。
是心要收敛，中不容毫厘。
大学著明法，格物乃阶梯。
放心苟不收，{上穴下射}格将安为。
古人贵为己，末习多外驰。
岂无实践者，兹焉当孰归。
晚生拜遗像，敷衽跪陈词。
愿言予服膺，没齿终不渝。

作者简介：（1170—1217）宋隆州井研人，字贯之，一字仲贯。李舜臣子。宁宗庆元二年进士。为蓬州教授。吴曦叛宋，拒降，弃官归。嘉定初，历太学博士、著作郎，愤贿赂成风，求补外。知真州，除提举江东路常平茶盐公事，摄宣州守，严劾贪吏，言楮钞之弊、赋敛之苦，行社仓法。入为兵部郎官，复出知果州，道卒于九江。谥文节。研二程朱熹之学。有《江东十考》。